wickkiey/tamil-wikipedia-chunked huggingface dataset:
# மோல்ட் மேலாடை

## கண்டுபிடிப்பு

இந்தப் பொன் மேலாடை குழியொன்றை மூடிக்கொண்டிருந்த அல்லது கற்களுக்காக நிலத்தைத் தோண்டிக்கொண்டிருந்த. வேலையாட்களால் 1833ல் கண்டுபிடிக்கப்பட்டது. இது பெயரீசுக் குன்று அல்லது கொப்ளின்சுக் குன்று எனப்படும் பகுதியில் உள்ள *பிரின் இர் எல்லிலொன்* எனப்படும் களத்தில் காணப்பட்ட வெண்கலக்காலப் புதை மேட்டில் கண்டுபிடிக்கப்பட்டது. இது உட்புறம் கல் வைத்துக் கட்டிய புதைகுழி ஒன்றில் வைக்கப்பட்டிருந்த ஒருவரின் எலும்புக்கூட்டில் காணப்பட்டது. எஞ்சியிருந்த எலும்புக்கூடு நொறுங்கிக் காணப்பட்டதுடன், மேலாடையும் நசுங்கியிருந்தது. முன்னர் இந்த மேலாடையில் 200-300 வரையான அம்பர் மணிகள் வரிசையாக இழைக்கப்படிருந்ததாகத் தெரிகிறது. ஆனால், இப்போது பிரித்தானிய அருங்காட்சியகத்தில் உள்ள மேலாடையில் ஒரேயொரு மணி மட்டுமே உள்ளது.
# நாவக்குறிச்சி

**நாவக்குறிச்சி** இந்தியா, தமிழ்நாடு மாநிலம், சேலம் மாவட்டம், ஆத்தூர் வட்டம் தலைவாசல் ஒன்றியத்திற்குட்பட்ட நிர்வாகத்தில் அமைந்துள்ள ஓர் ஊராட்சி ஆகும். இவ்வூர் சேலம்-சென்னை நெடுஞ்சாலையில் உள்ள தலைவாசல் என்ற ஊரிலிருந்து வடக்கே 5கி.மீ தொலைவில் அமைந்துள்ளது.
# நாவக்குறிச்சி

## மக்கள்

இவ்வூராட்சியில் ஏறத்தாழ 5000 பேர் வசிக்கின்றனர். பெரும்பான்மையான மக்கள் விவசாயம் செய்கின்றனர். மிகுந்த எழுத்தறிவு விழிப்புணர்வு பெற்ற ஊர். ஏறக்குறைய 80 சதவீதம் மக்கள் எழுத்தறிவு பெற்றிருக்கிறார்கள். இவ்வூரில் அரசு தொடக்கப் பள்ளி ஒன்றும் அரசு உயர்நிலைப் பள்ளி ஒன்றும் 50 ஆண்டுகளுக்கும் மேலாக இயங்கி வருகின்றன.  
நாவக்குறிச்சியின் எல்லை கிராமங்கள்  
வடக்கே - சிறுவாச்சூர்
தெற்கே - தலைவாசல்
கிழக்கே - புத்தூர்
மேற்கே - மணிவிழுந்தான்
# ஊராட்சி ஒன்றிய துவக்கப் பள்ளி, அ. தாழையூர்

**அ. தாழையூர் ஊராட்சி ஒன்றிய துவக்கப்பள்ளி**, இந்தியாவின் தமிழ்நாடு மாநிலத்தில் சேலம் மாவட்டம், மகுடஞ்சாவடி ஒன்றியத்தில் உள்ளது. அ. தாழையூர் (அக்ரகார தாழையூர்) ஊராட்சி ஒன்றிய துவக்கப்பள்ளி 1954 ஆகஸ்ட் திங்கள் 8-ஆம் நாள் துவங்கப்பட்டது. இப்பள்ளிக்கு தேவையான நிலத்தை இவ்வூரை சேர்ந்த திரு. கந்தசாமி கவுண்டர் தானமாக வழங்கினார். பிறகு 1961 ஏப்ரல் திங்கள் 19-ஆம் நாள் தமிழக அரசு அங்கீகாரம் பெற்று செயல்பட்டு வருகிறது. இப்பள்ளியில் தற்போதுவரை 12 தலைமையாசிரியர்கள் பணியாற்றியுள்ளனர். இப்பள்ளி தேசிய நெடுஞ்சாலை-47ற்கும், சேலம்-ஈரோடு இருப்புப்பாதைக்கும் மிக அருகில் மகுடஞ்சாவடியில் இருந்து சங்ககிரி செல்லும் வழியில் 3 கி.மீ. தொலைவில் அமைந்துள்ளது.
# ஊராட்சி ஒன்றிய துவக்கப் பள்ளி, அ. தாழையூர்

## நிர்வாகம்

தமிழ்நாடு அரசின் தொடக்கக்கல்வித்துறையின் கீழ் செயல்படும் ஊராட்சி ஒன்றிய நடுநிலைப்பள்ளி மகுடஞ்சாவடி உதவித் தொடக்கக்கல்வி அலுவலர் அவர்களின் நிர்வாகத்தில் செயல்படுகிறது.ஒன்று முதல் வகுப்பு இப்பள்ளியில் பயிற்றுவிக்கப்படுகிறது.
# ஊராட்சி ஒன்றிய துவக்கப் பள்ளி, அ. தாழையூர்

## மாணவர்கள் மற்றும் ஆசிரியர்கள்

இப்பள்ளியில் நூற்றுக்கும் மேற்பட்ட மாணவர்கள் கல்வி பயின்று வருகின்றனர். ஒரு தலைமை ஆசிரியர், இடைநிலை ஆசிரியர்கள் பணியாற்றி வருகின்றனர்.
# ஊராட்சி ஒன்றிய துவக்கப் பள்ளி, அ. தாழையூர்

## கற்றல் முறைகள்

இப்பள்ளியில் ஒன்று முதல் நான்காம் வகுப்பு வரை செயல் வழிக்கற்றல் முறையிலும் ஐந்தாம் வகுப்பு மாணவர்களுக்கு எளிய படைப்பாற்றல் கல்வி முறையில் கற்றல் கற்பித்தல் நடைபெறுகிறது. விளையாட்டு வழிக் கல்வி,கணினி வழிக் கல்வி,சுற்றுச்சூழல் கல்வி மற்றும் நன்னலக் கல்வி கற்பிக்கப்படுகிறது.
# ஊராட்சி ஒன்றிய துவக்கப் பள்ளி, அ. தாழையூர்

## செயல்பாடுகள்

இப்பள்ளியில் கல்வி வளர்ச்சியை கண்காணிக்கவும் சுகாதாரத்தை பேனவும் பல்வேறு அமைப்புகள் ஏற்படுத்தப்பட்டுள்ளன.
- கிராமக் கல்விக் குழு
- பள்ளி மேலாண்மைக் குழு
- பெற்றோர் ஆசிரியர் கழகம்
- அன்னையர் குழு
# ஊராட்சி ஒன்றிய துவக்கப் பள்ளி, அ. தாழையூர்

## செயல்பாடுகள்

### மன்ற செயல்பாடுகள்

பள்ளியில் பல்வேறு நோக்கங்களுக்காக வெவ்வேறு மன்றங்கள் தோற்றுவிக்கப்பட்டு செயல்பட்டு வருகின்றன. அவையாவன
- சுற்றுச்சூழல் மன்றம்
- அறிவியல் மன்றம்
- சமூக அறிவியல் மன்றம்
- கணிதம் மன்றம்
- தமிழ் இலக்கியம் மன்றம்
- ஆங்கில இலக்கியம் மன்றம்
- சதுரங்க மன்றம்
# ஊராட்சி ஒன்றிய துவக்கப் பள்ளி, அ. தாழையூர்

## செயல்பாடுகள்

### விழாக்கள்

பள்ளியில் பல்வேறு விழாக்கள் நடத்தப்படுகின்றன.
1. பள்ளி ஆண்டு விழா
1. விளையாட்டு விழா
1. கல்வி வளர்ச்சி நாள் விழா (காமராசர் பிறந்த தினம்)
1. குழந்தைகள் தின விழா
1. அப்துல் கலாம் பிறந்த நாள் விழா
1. உலக யோகா தினம்
1. பொங்கல் தமிழர் திருநாள்
# பெத்தநாயக்கன்பாளையம்

**பெத்தநாயக்கன்பாளையம்** (*Pethanaickenpalayam*), சுருக்கமாக *பெ.நா.பாளையம்* எனவும் அறியப்படும் இது இந்தியாவின் தமிழ்நாடு மாநிலத்தில் அமைந்துள்ள சேலம் மாவட்டத்தில் இருக்கும் ஒரு பேரூராட்சி ஆகும். பெத்தநாயக்கன்பாளையம் வட்டம் மற்றும் பெத்தநாயக்கன்பாளையம் ஊராட்சி ஒன்றியம் ஆகியவற்றுக்கு நிர்வாகத் தலைமையிடமாக உள்ளது. இந்நகரின் வழியாக தேசியநெடுஞ்சாலை 68 செல்கிறது. மேலும் இப்பகுதி ஆத்தூர் சட்டப்பேரவைத் தொகுதிக்கும் கள்ளக்குறிச்சி மக்களவைத் தொகுதிக்கும் உட்பட்டதாகும். இந்நகரின் இடையில் (வடமேற்க்கில் இருந்து தென்கிழக்காக) வசிஷ்ட நதி பாய்க்கிறது. முன்பு வேளாண்மைக்கு பயன்பட்டது. தற்போது ஆண்டின் மழைக்காலத்தில் மட்டுமே, சில நாட்கள் ஆற்றுநீர் குறைவாக ஓடும்.இங்கு சிறப்பு வாய்ந்த, புகழ்பெற்ற கொப்புக் கொண்ட பெருமாள் கோயில் உள்ளது. இங்கு லட்சக்கணக்கான பக்தர்கள் வருடாந்திரம் புரட்டாசி மாத சனிக்கிழமை நாட்களில், இக்கோயிலுக்கு சென்று வழிபடுவர். இக்கோயில் மலையின் உச்சியில் அமைந்துள்ளது. பக்தர்கள் செல்வதற்கு ஏதுவாக, மலையில் படிகட்டுகள் அமைக்கப்பட்டுள்ளன.
# பெத்தநாயக்கன்பாளையம்

## அமைவிடம்

பெத்தநாயக்கன்பாளையம் பேரூராட்சிக்கு 42 கி.மீ. தொலைவில் மாவட்ட தலைநகரம் சேலம் உள்ளது. இதன் கிழக்கில் ஆத்தூர் 14 கி.மீ.; மேற்கில் வாழப்பாடி 13 கி.மீ.; வடக்கில் கல்வராயன் மலை எல்லை பகுதியாகவும் தெற்கில் மல்லியக்கரை மற்றும் திம்மநாயக்கன்பட்டி 14 கி.மீ. தென் கிழக்கு தம்மம்பட்டி 35 கி.மீ. தொலைவில் உள்ளது.
# பெத்தநாயக்கன்பாளையம்

## வங்கிகள்

- யூகோ வங்கி (FSC Code: UCBA0000477)
- ஆக்சிஸ் வங்கி, (IFSC Code: UTIB0004546)
- சேலம் மாவட்ட மத்திய கூட்டுறவு வங்கி,
- பெத்தநாயக்கன்பாளையம் தொடக்க வேளாண்மை கூட்டுறவு வங்கி
- ஆத்தூர் நகர கூட்டுறவு வங்கி (வரை எண்-94)
# பெத்தநாயக்கன்பாளையம்

## பேரூராட்சியின் அமைப்பு

12.90 கி.மீ. பரப்பும், 15 பேரூராட்சி மன்ற உறுப்பினர்களையும், 185 தெருக்களையும் கொண்ட இப்பேரூராட்சி ஆத்தூர் சட்டமன்றத் தொகுதிக்கும், கள்ளக்குறிச்சி மக்களவைத் தொகுதிக்கும் உட்பட்டது.
# பெத்தநாயக்கன்பாளையம்

## புகழ் பெற்றவர்கள்

- சி. பழனிமுத்து (ஒரு இந்திய அரசியல்வாதியும், தமிழ்நாட்டின் முன்னாள் சட்டமன்ற உறுப்பினரும் ஆவார். இவர் 1977, 1980, 1984 தேர்தல்களில் ஆத்தூர் தொகுதியில் இருந்து இந்திய தேசிய காங்கிரசு கட்சியின் வேட்பாளராகவும், 1980 தேர்தலில் இந்திய தேசிய காங்கிரசு (இந்திரா) கட்சியின் வேட்பாளராகவும் தேர்ந்தெடுக்கப்பட்டார்.(1977-1980, 1980-1984, 1985-1989 சட்டமன்ற உறுப்பினராகவும் தேர்ந்தெடுக்கப்பட்டார்**.**)
# பெத்தநாயக்கன்பாளையம்

## மக்கள் தொகை பரம்பல்

2011-ஆம் ஆண்டு மக்கள் தொகை கணக்கெடுப்பின்படி இப்பேரூராட்சி 4,611 வீடுகளும், 17,678 மக்கள்தொகையும், கொண்டது.
# பெத்தநாயக்கன்பாளையம்

## இதனையும் காண்க

- பெத்தநாயக்கன்பாளையம் வட்டம்
- பெத்தநாயக்கன்பாளையம் ஊராட்சி ஒன்றியம்
# திருமலைக்கேணி

**திருமலைக்கேணி** கோயில் திண்டுக்கல் மாவட்டம் சாணார்பட்டி ஒன்றியத்தில் அமைந்துள்ள சுப்ரமணியசுவாமி கோயில் ஆகும். திண்டுக்கலிலிருந்து சுமார் 22 கி.மீ தொலைவில் அமைந்துள்ளது.  
இக்கோயில் கரந்தமலை தொடரில் மலை உச்சியில் அழகிய வனந்திரத்தின் மத்தியில் அமைந்துள்ளது. இங்கு மயில்களும், வானரங்களும் அதிகமாக காணப்படுகிறது. இத்தலத்தில் வற்றாத நீர் சுனை உள்ளது இதன் பெயர் காரணமாகவே இத்தலம் 'திருமலைக்கேணி' என்று அழைக்கப்படுகிது.  
இத்திருக்கோயிலில் உள்ள நீர் ஒரு இடத்தில் வெந்நீராகவும், வேறு இடத்தில் சாதாரனமாகவும் மற்றுமொரு இடத்தில் மிக குளிர்ந்த நிலையிலும் இருப்பது சிறப்பு. இத்தலத்தில் மௌனகுரு சுவாமிகள் என்ற சித்தர் பல காலங்களுக்கு முன்னர் இங்கு சீவசமாதி நிலை அடைந்துள்ளார் அவருக்கென தனிக்கோயில் உள்ளது.
# பச்சியம்மன் கோவில்

**ஒண்டிப்பனை பச்சியம்மன் கோயில்** (*Ondipanai Pachiyamman Temple*) சேலம் மாவட்டம் சங்ககிரி வட்டத்தில் மகுடஞ்சாவடி ஒன்றியத்தில் அ.புதூர் கிராமத்தில் அமைந்துள்ளது. இது ஒரு பழைமையான கோயில். இதன் அருகில் வாகைமரத்து ஐய்யனாரப்பன் கோயில், பெரியாண்டிச்சி அம்மன் கோயில் என்று இரண்டு கோயில்கள் அமைந்துள்ளன. இக்கோயில் ஆடி மாதத்தில் பெரியக்கரை, சிறியக்கரை என்று இரண்டு நாட்கள் பண்டிகை நடைபெறும். இந்தப் பண்டிகையில் ஏராளமான மக்கள் பொங்கல் வைத்து சாமியை தரிசனம் செய்வர். மேலும் ஆடுகளை பழிகொடுத்து நேர்த்திக்கடன் செய்வர். இந்த கோயிலை **ஆயி கோயில்** என்றும் அழைப்பர்.
# ஏழுபுளி

சேலம் மாவட்டம், ஆத்தூர் வட்டம், பெத்தநாயக்கன் பாளையம் ஒன்றியம், கருமந்துரை செல்லும் வழியில் உள்ளது **ஏழுபுளி** என்ற கிராமம். ஏழு புளிய மரங்கள் இருந்ததாக வரலாறு கூறுகிறது. இங்கு மலைவாழ் மக்கள் வசிக்கின்றனர். இந்தக் கிராமத்தைச் சுற்றிலும் மலைகள் இருப்பதால் குளிர்காலங்களில் மிகுந்த குளிர் காணப்படுகிறது. இங்கு ஊ.ஒ.ந.நி.பள்ளி உள்ளது. இப்பள்ளி சிறந்த பள்ளிக்கான விருதுக்குத் தேர்வு செய்யப்பட்டுள்ளது.
# பச்சமலை

**பச்சமலை** திருச்சி மாவட்டம் மற்றும் சேலம் மாவட்டங்களில் அமையப்பெற்ற கிழக்குத் தொடர்ச்சி குன்றாகும். இங்கு மரவள்ளி கிழங்கு முக்கியப் பயிராகப் பயிரிடப்படுகிறது. இம்மலையின் தொடர்ச்சியாக மண்மலை ஓன்றும் உள்ளது. பச்சமலை பகுதி 527.61 சதுர கீ.மீ. பரப்பளவு கொண்டது. இம்மலைப்பகுதியில் 35 காப்பு காடுகள் 19,075 எக்டேர் நிலப்பரப்பில் உள்ளன. இந்த மலை, கடல் மட்டத்திலிருந்து 160 முதல் 1,072 மீட்டர் உயரத்திலுள்ளது. இப்பகுதியில் 154 விதமான பறவையினங்களும்,135 விதமான பட்டாம்பூச்சி வகைகளும், சுமார் 50 மான் வகைகளும் வாழ்கின்றன. இதற்கு அருகே உள்ள சோலைமதி காப்புக் காட்டில் இந்திய சாம்பல் அணில்கள் காணப்படுகின்றன. மேலும் காட்டுப்பூனை, மரநாய், மலைப்பல்லி, மயில், குரங்கு, பறவைகளைக் கொல்லும் சிலந்தி, கண்ணாடி விரியன் பாம்பு ஆகிய உயிரினங்கள் இங்கு வாழ்கின்றன. இந்த மலையில் மழைக்காலத்தில் பெருக்கெடுக்கும் பெரியபக்களம், கோரையாறு அருவிகள் உள்ளன. இம்மலையில் ஏறுவதற்கு கணபாடி-கன்னிமார்சோலை பாதை, கணபாடி-ராமநாதபுரம் பாதை ஆகிய இரு பாதைகள் உள்ளன. அண்மையில் பச்சமலைப் பகுதியைச் சுற்றுலாத் தலமாக மேம்படுத்த தமிழக அரசு நிதி ஒதுக்கீடு செய்துள்ளது
# மாணவர்

நகரில் உள்ள ஒரு சர்வதேச பள்ளியில் வெவ்வேறு தேசங்களைச் சேர்ந்த மாணவர்கள். இந்தப் பள்ளியில் பள்ளிச் சீருடை இல்லை.]]  
**மாணவர்** (Student) என்பவர் முதன்மையாக ஒரு பள்ளி அல்லது பிற கல்வி நிறுவனத்தில் கல்வி பயிலும் ஒருவரைக் குறிப்பதாகும்.  
ஐக்கிய இராச்சியம் மற்றும் பெரும்பாலான பொதுநலவாய நாடுகளில், "மாணவர்" என்பது மேல்நிலைப் பள்ளிகள் மற்றும் மேற்படிப்புகளில் (எ.கா., கல்லூரி அல்லது பல்கலைக்கழகம் ) சேர்ந்தவர்களைக் குறிக்கிறது; ஆரம்ப/தொடக்கப் பள்ளிகளில் சேருபவர்களும் "மாணவர்கள்" என்று அழைக்கப்படுகிறார்கள்.
# மாணவர்

## ஆசியா

### சிங்கப்பூர்

சிங்கப்பூரில் ஆறு வருட ஆரம்பப் பள்ளிக் கல்வி கட்டாயமாகும்.
- தொடக்கப்பள்ளி (தொடக்க 1 முதல் 6 வரை)
- மேல்நிலைப் பள்ளி (இரண்டாம் நிலை 1 முதல் 4 அல்லது 5 வரை)
- இளையோர் கல்லூரி (இளையோர் கல்லூரி 1 முதல் 2 வரை - விருப்பத்திற்குரியது) அல்லது பாலிடெக்னிக் (3 ஆண்டுகள் - விருப்பத்திற்குரியது)
# மாணவர்

## இவற்றையும் காண்க

- ஆசிரியர்
- கற்றல்
# கூடமலை

**கூடமலை** தமிழ்நாடு, சேலம் மாவட்டம், கங்கவள்ளி வட்டத்தில் உள்ள ஒரு கிராமம் ஆகும். இந்த ஊரைச் சுற்றிலும் மலைகள் அமைந்து உள்ளதால் இவ்வூருக்கு ”கூடுமலை” என்றும், ”கூடாமலை” என்றும் கூறுவர். நாளடைவில் இப்பெயர்கள் மருவி ”கூடமலை” எனப் பெயர் பெற்றது என்பர். இந்தக் கிராமத்தில் ”சுவேதநதி” என்ற நதி பாய்கிறது. இந்த ஊர் ஒரு வேளாண்மைக் கிராமம் ஆகும்.
# லெட்சுமிநாரயாணபுரம்

**இலெட்சுமிநாராயணபுரம்** தமிழகத்தில் திருவாரூர் மாவட்டத்தில் அமைந்த ஒரு குக்கிராமம். இது சரியான பாதை வசதியற்ற ஒரு சிறிய கிராமம். இங்கு மக்களில் பெரும்பாலானோர் விவசாயிகளாவர். இங்குள்ள மக்கள் பொருளாதாரத்தில் பின் தங்கியுள்ளார்கள்.
# லெட்சுமிநாரயாணபுரம்

## அமைவிடம்

இங்கு வாழும் மக்கள் பெரும்பாலானோர் சிவனையும் விஷ்ணுவையும் வணங்குகின்றனர். இந்த ஊர் திருவாரூர் சட்டமன்றத் தொகுதிக்கு உட்பட்டது. இது மன்னார்குடி என்ற ஊருக்கு கிழக்கே சுமார் 15 கி.மீ. தூரத்தில் அமைந்துள்ளது. மேலும் திருத்துறைப்பூண்டி என்ற ஊருக்கு வடக்கே சுமார் 12 கி.மீ. தூரத்தில் அமைந்துள்ளது. இந்த கிராமத்தில் முத்துமாரியம்மன் கோவில் உள்ளது.  
தற்போது இந்த கிராமத்திற்கு புதிய சாலை வசதிகள் செய்யப்பட்டு பேருந்து வசதியும் செய்யப்பட்டுள்ளது. இ்ந்த கிராமத்திற்கு மிக அருகில் புகழ் பெற்ற பொங்குசனீசுவரர் ஆலயம் அமைந்துள்ளது.
# வட சென்னிமலை

**வட சென்னிமலை** (*Vadachennimalai*) ஊரானது, சேலம் மாவட்டம் ஆத்தூர் வட்டத்தில், சதாசிவபுரம் ஊராட்சியில் தேசிய நெடுஞ் சாலை 79 ல் இருந்து தெற்கே ஒரு கி.மீ தொலைவில் அமைந்துள்ளது.
# வட சென்னிமலை

### வழிபாட்டிடங்கள்

இங்குள்ள குன்றின் மேல் முருகப்பெருமானின் வடசென்னிமலை பாலசுப்பிரமணியர் கோயில் அமைந்துள்ளது. இக்கோவிலில் ஒவ்வொரு ஆண்டும் பங்குனி மாதம் பங்குனி உத்திரத் தேர் திருவிழா வெகுசிறப்பாக நடைபெற்று வருகின்றது. பங்குனி உத்திரத் தேர் திருவிழா நடைபெற்ற இரண்டாம் நாள் சத்தாபரம் விழா நடைபெறும். அப்போது முருகப்பெருமான், வள்ளி மற்றும் தெய்வானையுடன் உற்சவ மூர்த்தியாக வலம் வரும் போது பலவகையான வானவெடிகள் வெடிக்கப்படும். இந்த வானவேடிக்கையை காணச் சுற்றுவட்டாரத்திலுள்ள கிராமங்களில் இருந்து பெருவாரியான மக்கள் வருகின்றனர். மேலும் கார்த்திகை தீபம், மார்கழி மாத பூஜை, ஆங்கிலப் புத்தாண்டு, தைப்பொங்கல், சிவராத்திரி, கிருத்திகை. தைப்பூசம், சஷ்டி போன்ற தினங்களில் சிறப்பு வழிபாடும் நடைபெற்று வருகின்றது.
# வட சென்னிமலை

### கல்வி

இம்மலையின் அடிவாரத்தில் அரசு அறிஞர் அண்ணா கலைக் கல்லூரி அமைந்துள்ளது.
# அல்லிக்குட்டை

**அல்லிக்குட்டை** என்ற இந்த ஊர் சேலம் மாவட்டத்தின் கிழக்கு பகுதியில் அமைந்துள்ளது. இது நெசவு தொழில் செய்பவர்கள் நிறைந்த பகுதியாகும். அம்மாப்பேட்டைக்கு மிக அருகில் அமைந்துள்ளது. இங்கு செயல்படும் ஊராட்சி ஒன்றிய நடுநிலைப் பள்ளியானது மிகப் பழைமையான பள்ளியாகும். தற்போது இங்கு ஏறக்குறைய 300 மாணவர்கள் படித்துவருகிறார்கள்.
# பன்னாள்

**பன்னாள்** தமிழ்நாடு நாகை மாவட்டத்தில் வேதாரணியம் வட்டத்தில் அமைந்துள்ள ஒரு கிராமம். 2011ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 2440 ஆகும். இவர்களில் பெண்கள் 1204 பேரும் ஆண்கள் 1236 பேரும் உள்ளனர். படித்தவர்கள் 90 % க்கு மேல்.  
பெரும்பான்மையானவர்களின் தொழில் வேளாண்மை ஆகும். அரசு ஊழியர்கள், ஆசிரியர்கள், காவலர்கள், இராணுவத்தினர் மற்றும் வெளிநாட்டில் வேலை செய்பவர்கள் பெருமளவு எண்ணிக்கையில் உள்ளனர்.
# பன்னாள்

## ஆலயங்கள்

இரு சிவாலயங்களும் ஒரு மாரியம்மன் ஆலையமும் ஒரு அடைக்கலம் காத்த ஐயனார் ஆலயமும் இரு பெருமாள் ஆலயமும் ஒரு அண்ணன் செவந்தான் ஆலயமும் ஒரு பிடாரி அம்மன் ஆலயமும் இங்கு உள்ளன.
# பன்னாள்

## பள்ளிகள்

ஒரு தொடக்கப்பள்ளி, ஒரு நடுநிலைப்பள்ளியும் உள்ளது மேலும் மேல்நிலை கல்வியை பயில அருகிலுள்ள ஆயைக்காரன்புலம் நடேசனார் மேல்நிலைப் பள்ளிக்கு செல்கின்றனர்.
# பன்னாள்

## பொருளாதாரம்

மல்லிகை பூ, நெல், வாழை, சிறுதானிங்கள் விவசாய விளைபொருட்கள். முக்கிய பணப்பயிராக சவுக்கு மர வளர்ப்பு உள்ளது. உணவை உவர்ப்பாக்க உப்பு எடுக்கப்படுகிறது. கிணற்று நீர் பாசனமும் வளப்படுத்துகிறது. பல குளங்கள் இங்குள்ளன. குளிர்காலத்தில் மிதபனியும், மழைக்காலத்தில் தேவையான அளவு மாரியும் பொழிந்து சீதோஷ்ண நிலை சிறப்பாய் அமையப்பெற்றது..  
இந்த ஊரில் சுமார் 1000 குடும்பங்கள் உள்ளன. வீட்டுக்கு ஒருவராவது அரசு பணியில் உள்ளனர். அதிகமாக ஆசிரியர் பணியை தேர்ந்தெடுத்துள்ளனர். அதற்கு இணையாக காவல், தொலை தொடர்பு ஆகிய துறைகளிலும் பணியாற்றுகின்றனர்.
# ஊராட்சி ஒன்றிய நடுநிலைப் பள்ளி, சாணாரப்பட்டி

சேலம் மாவட்டம், எடப்பாடி வட்டம், கொங்கணாபுரம் ஒன்றியம், கோரணம்பட்டி கிராமத்தில் உள்ளது **சாணாரப்பட்டி ஊராட்சி ஒன்றிய நடுநிலைப்பள்ளி** இங்கு 216 மாணவ மாணவிகள் கல்வி பயிலுகின்றனர். மூன்று இடைநிலை ஆசிரியர்கள், மூன்று பட்டதாரி ஆசிரியர்கள், மூன்று தொகுப்பூதிய ஆசிரியர்கள் மற்றும் தலைமையாசிரியர் என மொத்தம் பத்து பேர் உள்ளனர். இங்கு ஒன்று முதல் எட்டுவகுப்பு வரை உள்ளது. தமிழ்வழி மற்றும் ஆங்கிலவழிக்கல்வி உள்ளது. பசுமைப் படை, சாரண சாரணியர் படை,செஞ்சிலுவைச் சங்கம், அறிவியல் கழகம், சதுரங்க மன்றம் போன்றவை செயல்படுகின்றன.
# சிறுவாட்டுக்காடு

திண்டுக்கல் மாவட்டம் ஒட்டன்சத்திரம் வட்டம் பாச்சலுார் செல்லும் வழியில் சுமார் 18 கி.மீ துாரத்தில் அழகான மலைத்தொடராக சிறுவாட்டுக்காடு அமைந்துள்ளது. இந்த மலையில் இருந்து ஒட்டன்சத்திரம் வட்டம் முழுவதையும் ரசிக்க முடியும்.
# சிறுவாட்டுக்காடு

## சரணாலயம்

இந்த மலைப்பகுதியில் செவ்வணில் அதிகமாக காணப்படுகிறது. இவ்வகை அணில்கள் சாதாரணமான அணில்களை விட மிகப்பொியதாக இருக்கும். மரங்களில் மட்டுமே வாழும். வால்கள் மிக நீளமாக காணப்படும். இதன் எடை 15 கிலோகிராம் வரை இருக்கும். இவை தாவரஉண்ணி வகையை சார்ந்தது. தமிழக அரசால் வனப்பகுதி பாதுகாக்கப்படுவதால் இவ்வகை இனங்கள் அழியவில்லை. இவைகள் தவிர மான்கள், காட்டெருமைகள், யானைகள், செந்நாய்கள் வாழ்கின்றன.
# கஞ்சநாயக்கன்பட்டி

**கஞ்சநாயக்கன்பட்டி** என்ற கிராமம் சேலம் மாவட்டம், ஓமலூர் வட்டத்தில் உள்ளது. சேலத்திலிருந்து சுமார் 26 கி.மீதொலைவிலும், ஓமலூரிலிருந்து 12 கி.மீ தொலைவிலும் அமைந்துள்ளது. இந்த ஊரை சுற்றிலும் கோட்டைமேடு, ஆண்டிப்பட்டி, பாப்பிச்செட்டிப்பட்டி, சின்னத்திருப்பதி, சந்தனூர், பண்ணப்பட்டி, பூசாரிப்பட்டி போன்ற பல ஊர்களும் உள்ளன.
# கஞ்சநாயக்கன்பட்டி

## கோவில்கள்

இவ்வூரின் கிழக்கே 360 ஏக்கர் பரப்பளவில் வடமநேரி உள்ளது. அந்த ஏரியில் ”நீர் மாரியம்மன் கோவில் “ அமைந்துள்ளது. ஆண்டு தோறும் ஏப்ரல் மாதங்களில் பண்டிகைகள் வெகு சிறப்பாக கொண்டாடப்படுகின்றன. பண்டிகையின் போது அலகு குத்துதல், கரகம் எடுத்தல், தீ மிதித்தல், பொங்கல் வைத்தல் போன்ற பல நிகழ்ச்சிகள் நடைபெறுகின்றன. இவ்வூரின் தெற்கே சிவன் கோவில், மாரியம்மன் கோவில், பெருமாள் கோவில், ஓம் சக்தி கோவில், தொடக்க வேளாண்மை கூட்டுறவு கடன் சங்கம், திரௌபதி அம்மன் கோவில் போன்றவைகள் இருக்கின்றன. இங்குள்ள சிவன் மற்றும் சிவன் கோவில்களில் திருமண முகூர்த்தங்களில் திருமணங்கள் நடைபெறுகின்றன. இவ்வூரின் மேற்கே சின்னத்திருப்பதி என்ற மிகவும் பிரசித்திப்பெற்ற பெருமாள் கோவில் அமைந்துள்ளது. இயற்கை எழில் சூழ்ந்த மலை மீது அமைந்துள்ள கோவில் ஆண்டுதோறும் புரட்டாசி மாதங்களில் நடைபெறும் தேர் திருவிழாவினைக் காண பல்வேறு ஊர்களில் இருந்து மக்கள் வருவர்.
# கஞ்சநாயக்கன்பட்டி

## போக்குவரத்து

1, 9, 14, 15, 99, 100, வினாயகம் மினி பஸ், கே.ஆர்.கே.எஸ் மினி பஸ் போன்ற பேருந்துகள் ஓமலூர் பேருந்து நிலையத்தில் இருந்து இயக்கப்படுகின்றன.
# செல்லியம்மன் கோவில்-கச்சுப்பள்ளி

**செல்லியம்மன் கோவில்** என்பது சேலம் மாவட்டம் எடப்பாடி வட்டத்தில் உள்ள ஓர் அம்மன் கோயிலாகும்.  
இது கோயிலைச் சுற்றியுள்ள 18 பட்டி ஊர்களுக்கும் சொந்தம்மானது. இங்கு ஒவ்வொரு ஆண்டும் ஐப்பசி மாதத்தில் திருவிழா கொண்டாடப்படுகிறது. அதற்கு மூன்று மாதங்களுக்கு முன்னரே அதாவது ஆவணி மாதத்தில் இக்கோவிலின் பூச்சாட்டு தொடங்கிவிடும். கச்சுப்பள்ளி செல்லியம்மன்,மேச்சேரி காளியம்மன், வைகுந்தம் செல்லியம்மன் இந்த மூன்று தெய்வங்களும் அக்காள் தங்கைகள் என கருதப்படுகிறது.
# செல்லியம்மன் கோவில்-கச்சுப்பள்ளி

## பெயர்க்காரணம்

இந்த ஊரின் இயற்பெயர் கச்சூளி.
# தாணிக்கோட்டகம்

**தாணிக்கோட்டகம்** நாகப்பட்டினம் மாவட்டத்தில் வரலாற்று சிறப்புடைய வேதாரண்யம் வட்டத்தில் முல்லை நதியின் வலது கரையோரத்தில் அமைந்துள்ள ஓர் ஊர்.
# தாணிக்கோட்டகம்

## பெயர்க்காரணம்

இவ்வூரில் எழுந்தருளியுள்ள அருள்மிகு கோடியம்மன் ஆலயத்தின் தல விருட்சமாக தான்றி மரம் இருந்ததால் தான்றிகோட்டகம் என்ற பெயர் தோன்றி தாணிக்கோட்டகம் என்று மருவியுள்ளது. இவ்வூரின் கிழக்கு எல்லையில் 200 ஏக்கர் பரப்பளவில் கோட்டகம் என்று கூறக்கூடிய நீர் பிடிப்பு பகுதி இருப்பதால் தாணிக்கோட்டகம் என்ற பெயர் தோன்றியதாக கூறப்படுகிறது.
# தாணிக்கோட்டகம்

## சிறப்பு

பஞ்ச பாண்டவர்கள் வழிபட்டதாக செவிவழிச்செய்தியாக கூறப்படும் மேற்கு பார்த்த சிவாலயம் சிறப்புடையது. தருமர் வழிபட்ட சிவாலயம் மட்டும் தற்போதும் உள்ளது. அதைச்சுற்றி மற்ற நால்வர் வழிபட்ட நான்கு சிவலிங்கங்கள் மட்டும் உள்ளது. ஊரின் தென் எல்லையில் பஞ்ச பாண்டவர்கள் சொக்கட்டான் விளையாட்டில் ஈடுபட்ட சொக்கட்டான் கரை எனும் இடம் உள்ளது.
# முத்தரசோழபுரம்

**முத்தரசோழபுரம்** நாகப்பட்டினம் மாவட்டம், தலைஞாயிறு ஒன்றியம், திருக்குவளை வட்டம், கச்சனகரம் ஊராட்சியில் அமைந்த ஒரு சிற்றூர்  
இவ்வூர் சோழர்களால் ஆட்சி செய்யப்பட்ட்தாலும், முத்தரசன் என்னும் அரசன் அக்காலத்தில் ஆட்சிபுரிந்த்தாலும் இவ்வூர் முத்தரசோழபுரம் எனும் பெயர் பெற்றது.  
இக்கிராமத்தில் சுமார் 600 பேர் மக்கள் வசிக்கிறார்கள். முதன்மையான தொழிலாக விவசாயத் தொழில் விளங்குகிறது.  
இவ்வூரில் ஒரே ஒரு ஆரம்மப்பள்ளி மட்டுமே உள்ளது.  
இவ்வூரில் குடிநீர்வசதி, போக்குவரத்து வசதி, கல்வி வசதி மற்றும் மருத்துவ வசதிகள் இல்லாத காரணத்தினாலும், இக்கிராமத்தில் உள்ள பலர் தங்கள் சொந்த ஊரை விட்டு நகரத்தை நோக்கி இடம்பெயர ஆரம்பிக்கிறார்கள்.
# ஊராட்சி ஒன்றிய நடுநிலைப் பள்ளி, வீரனூர்

**ஊராட்சி ஒன்றிய நடுநிலைப்பள்ளி வீரனூர்** தமிழ்நாட்டில் சேலம் மாவட்டத்தில் மேட்டூர் வட்டத்தில் கோனூர் ஊராட்சியில் அமைந்துள்ளது. 1954 ம் ஆண்டு தொடக்கப் பள்ளியாக ஆரம்பிக்கப்பட்டு 2004 , ஆண்டு நடுநிலைப்பள்ளியாக தரம் உயர்த்தப்பட்டு செயல்பட்டு வருகிறது. இப்பள்ளியானது காவிரிக் கரையோரத்தில் இயற்கைச் சூழ்நிலையில் அமைந்துள்ளது.
# ஊராட்சி ஒன்றிய நடுநிலைப் பள்ளி, சேத்துக்குழி

**சேத்துக்குழி ஊராட்சி ஒன்றிய நடுநிலைப்பள்ளி**, தமிழ்நாட்டில் சேலம் மாவட்டம், மேட்டூர் வட்டம், கொளத்தூர் ஒன்றியம், சேத்துக்குழிக் கிராமத்தில் அமைந்துள்ளது. ஊராட்சி ஒன்றியத் துவக்கப் பள்ளி 1965 ல் தொடங்கப்பட்டது. 2004-2005 ம் ஆண்டு நடுநிலைப்பள்ளியாகத் தரம் உயர்த்தப்பட்டது. பள்ளியைச் சுற்றிலும் மேட்டூர் அணை நீர்சூழ்ந்த நிலையில் பார்ப்பதற்கு அழகான சூழலில் பள்ளிக்கூடம் அமைந்துள்ளது. இப்பள்ளியில் மாணவர்களுக்குத் தரமான முறையில் கல்வி வழங்கப்படுகின்றது.
# ஊராட்சி ஒன்றிய நடுநிலைப் பள்ளி, சேத்துக்குழி

## அமைவிடம்

சேத்துக்குழிக் கிராமம் மேட்டூர் அணையின் நீர்ப்பிடிப்புப் பகுதியை ஒட்டி அமைந்துள்ளது.
# சீலநாயக்கன்பட்டி, ஊத்துமலை

**சீலநாயக்கன்பட்டி, ஊத்துமலை** என்பது சேலம் மாவட்டத்தில் உள்ள ஒரு புறநகர்ப் பகுதியாகும்.  
சீலநாயக்கன்பட்டியில் அமைத்துள்ள ஊத்துமலை முருகன் கோவில் அப்பகுதி மக்களுக்கு திருத்தலமாக அமைத்துள்ளது. கடல் மட்டத்தில் இருந்து சுமார் 500 மீட்டர் உயரத்தில் இந்த முருகன் கோயில் உள்ளது. இத்தலம் சுமார் 1000–2000 வருடங்கள் பழமை வாய்ந்தது என்று கருதப்படுகின்றது. இங்குத் தைப்பூச விழா, தமிழ் புத்தாண்டு, கார்திகைத் திருவிழா போன்ற விழாக்கள் சிறப்பாக நடை பெறுகின்றன. மேலும் சீலநாயக்கன்பட்டியில் காலபைரவர் கோவில் உள்ளது. இக்கோவிலில் தேய்பிறை அஷ்டமி அன்று சிறப்புப் பூசை நடைபெறுகிறது.
# கண்ணனூர் மாரியம்மன் கோயில் (தாரமங்கலம்)

**கண்ணனூர் மாரியம்மன் கோவில்** (kannanur mariamman) என்பது சேலம் மாவட்டம் தாரமங்கலத்தில் அமைந்துள்ளது. இங்கு பூ மிதித்தல் திருவிழா **ஆடி** மாதம் நடைபெறுகிற்து. 21 நாட்கள் காப்பு கட்டி கொண்டாடப்படுகிற்து. சுற்றியுள்ள கிராம மக்கள் அனைவரும் பண்டிகையை கொண்டாடுவர். தனது பக்தருக்காக நீதிமன்றத்தில் **அம்மன்** சாட்சி சொன்னதாக ஒரு செவிவழி செய்தி உண்டு.
# யோமொன் மட்பாண்டம்

**யோமொன் மட்பாண்டம்** (縄文式土器 Jōmon-shiki Doki?) என்பது, சப்பானின் யோமொன் காலத்தில் செய்யப்பட்ட ஒருவகைப் பண்டைக்கால மட்பாண்டம் ஆகும். யோமொன் என்னும் சொல் (縄文)சப்பானிய மொழியில் "கயிற்றுக் கோலம்" எனப் பொருள்படும். இது மட்பாண்டம் செய்யும்போது கயிற்றை அழுத்தி அலங்காரம் செய்யப்படுவதைக் குறிக்கிறது. பண்டைய சப்பானின் யோமொன் காலத்தில் செய்யப்பட்ட இத்தகைய மட்கலங்களே சப்பானின் மிகப் பழைய மட்கலங்கள் எனப் பொதுவாகக் கருதப்படுகின்றது.
# யோமொன் மட்பாண்டம்

## காலம்

தற்காலக் கியூசுவின் வடமேற்குக் கரையோரத்தில் உள்ள குகை ஒன்றில் கண்டெடுக்கப்பட்ட மட்பாண்டத் துண்டுகள் கிமு 12,700 காலப்பகுதியைச் சேர்ந்தவை என கதிர்வீச்சுக் காலக்கணிப்பு முறைமூலம் கண்டறியப்பட்டுள்ளது. யோமொன் மட்பாண்டங்கள் இதற்கும் முந்திய காலத்தைச் சேர்ந்தவை எனப் பல ஆய்வாளர்கள் கருதுகின்றனர். பல்வேறுபட்ட நுட்பங்களின் துணையுடன் செய்யப்பட்ட காலக் கணிப்புக்கள் வேறுபட்ட காலங்களைக் காட்டுவதால், இது எக்காலத்தில் செய்யப்பட்டது எனக் கண்டறிவது கடினமானது.  
பண்டைய சப்பானில் யோமொன் காலம் கிமு 300 வரை இருந்தது. யோமொன் காலம் ஆறு பகுதிகளாகப் பிரிக்கப்படுகிறது. முதனிலை யோமொன் கிமு 10,500-8,000 வரையும், மிகமுந்திய யோமொன் காலம் கிமு 8,000-5,000 வரையும், தொடக்க யோமொன் காலம் கிமு 5,000-2,500 வரையும், நடு யோமொன் கிமு 2,500-1,500 வரையும், பிந்திய யோமொன் கிமு 1,500-1,000 வரையும், இறுதி யோமொன் கிமு 1,000-300 வரையும் என இப்பிரிவுகள் உள்ளன. சப்பானில் முதனிலை யோமோன் மட்பாண்டங்கள் காணப்பட்ட களங்கள் 80 வரை உள்ளன. ஆனால், பெரும்பாலான யோமொன் மட்பாண்டங்கள் அதற்குப் பிற்பட்ட காலங்களைச் சேர்ந்தவை.
# யோமொன் மட்பாண்டம்

## இயல்புகள்

பெரும்பாலான யோமொன் மட்பாண்டங்கள் வட்டமான அடிப்பகுதியைக் கொண்டவ என்பதுடன் இவை சிறிய அளவு கொண்டவை. இது இம்மட்கலங்கள் உணவுகளைச் சமைப்பதற்குப் பயன்பட்டவை என்பதைக் காட்டுகின்றன. பிற்கால யோமொன் மட்பாண்டக் கலங்கள் கூடிய வேலைப்பாடுகள் கொண்டவை. சிறப்பாக நடு யோமொன் கால மட்கல விளிம்புகள் சிக்கலான முறையில் அலங்கரிக்கப்பட்டிருந்தன.
# கொங்கானோடை

**கொங்கானோடை** இந்தியாவில் தமிழ் நாட்டில் மயிலாடுதுறை மாவட்டத்திலுள்ள டச்சுக்காரர்கள் வாணிபம் புரிந்த தரங்கம்பாடி வட்டத்தில் நல்லாடை ஊராட்சிக்கு உட்பட்ட மிகச்சிறிய கிராமம் ஆகும். இங்கு சுமார் 420 மக்கள் வசித்து வருகிறார்கள்.  
புதுச்சேரி மாநிலத்தைச் சேர்ந்த காரைக்காலிலிருந்து நெடுங்காடு வழியாக மயிலாடுதுறை அல்லது பொறையாரிலிருந்து சங்கரன்பந்தல் வழியாக மயிலாடுதுறை செல்லும் வழியில் நல்லாடை என்ற ஊரிலிருந்து மேற்கே சுமார் 3 கிலோ மீட்டர் தொலைவில் கொங்கானோடை அமைந்துள்ளது.  
இங்குள்ள மக்களின் பிரதான தொழில் விவசாயம் ஆகும். காவிரி ஆற்றை நம்பியே இருப்பதால் தற்பொழுது விவசாயம் சிறப்பாக இல்லை. ஒரு போக சாகுபடியே நடந்து வருகிறது. விவசாய கூலிவேலை செய்பவர்கள் தான் அதிகம். வேலை இல்லாத நாட்களில் நூறு நாள் வேலை தான் இங்குள்ளவர்களுக்கு பேருதவியாக இருக்கிறது.  
இங்குள்ள ஊராட்சி ஒன்றிய தொடக்கப்பள்ளியில் தற்பொழுது 15 மாணவர்கள் படித்து வருகிறார்கள்.
# தீன் இலாஹி

தீன் இலாஹி (அரபு دين إلهي) என்பது முகலாய பேரரசர் அக்பரால் உருவாக்கப்பட்ட கலப்பு மதம் ஆகும். இம்மதம் கி.பி.1582ஆம் ஆண்டு உருவாக்கப்பட்டது.
அக்பர் தன் ஆட்சியின் கீழ் மக்கள் மதத்தின் பெயரால் வேறுபட்டு கிடப்பதை அறிந்து அவர்களை ஒன்றிணைக்க எண்ணினார். இந்து, இஸ்லாம், கிறிஸ்துவம் மற்றும் சமணம் மதங்களை பின்பற்றும் மக்களை ஒன்றிணைக்க அவர் தீன் இலாஹி என்ற மதத்தை தோற்றுவித்தார்.
# மகுடஞ்சாவடி

**மகுடஞ்சாவடி** என்பது தமிழ்நாட்டின், சேலம் மாவட்டம், சங்ககிரி வட்டத்தில், சேலம் – சங்ககிரி தேசிய நெடுஞ்சாலையில் அமைந்துள்ள ஓர் ஊர் ஆகும். இந்த ஊர் மகுடஞ்சாவடி ஊராட்சி ஒன்றியத்தின் மையப்பகுதி ஆகும். இந்த ஊரானது மாவட்டத் தலைநகரான சேலத்தில் இருந்து 28 கிலோமீட்டர் தொலைவில் அமைந்துள்ளது.
# மகுடஞ்சாவடி

## வரலாறு

இவ்வூரின் பண்டைய பெயர் எர்ணாபுரம் ஆகும். இப்போதும் இதன் வருவாய் கிராமத்தின் பெயர் எர்ணாபுரம்தான். மகுடஞ்சாவடி என்ற பெயர் 1850க்குப் பின் வந்த பெயராகும்.
# மகுடஞ்சாவடி

## வரலாறு

### எர்ணாபுரம் பெயர்க்காரணம்

மகுடஞ்சாவடியின் பூர்வீகமான எர்ணாபுரமும் புகழ் வாய்ந்த ஊரே. எர்ணாபுரம் ஊரைப் பற்றி மைசூர் மன்னர் கிருஷ்ணராஜ உடையார் காலத்து செப்பேடு (கி.பி 1716) உயர்வாகக் குறிப்பிடுகிறது.இவ்வூரை *ஹிரண்யபுரம்* என்று அம்மன்னர் குறிப்பிடுகிறார்.*ஹிரண்யம்* என்ற சமஸ்கிருத சொல்லிற்கு *பொன்* என்று பொருள்.  
எர்ணாபுரத்தின் நடுவே பொன்னி ஆறு ஓடுகிறது. இது கஞ்சமலையில் உற்பத்தியாகிறது.கஞ்சமலைக்கு காஞ்சனகிரி என்ற பெயரும் உண்டு. காஞ்சனம் = பொன். இம்மலையிலிருந்து பொன், பொன்னியாறு வழியாக அடித்து வரப்பட்டு இவ்வூருக்கு வந்ததாகவும், அதை இவ்வூர் மக்கள் எடுத்து பயன்படுத்தியதாகவும் செப்பேடு கூறுகிறது.
# மகுடஞ்சாவடி

## வரலாறு

### ஆங்கிலேயர் ஆட்சியின்கீழ்

கி.பி. 1792-இல் சேலம் மாவட்டம் திப்பு சுல்தானிடமிருந்து ஆங்கிலேயருக்குக் கை மாறியது. ஆங்கிலேயர் ஆட்சி வந்த பின் மாவட்டத்தின் பொறுப்பும், மாவட்ட இராணுவத்தின் பொறுப்பும், மாவட்ட ஆட்சியாளர் அலெக்ஸ்சாண்டர் ரீட் வசம் வந்தது. மாவட்டத்தில் கிருஷ்ணகிரி, பென்னாகரம், சங்ககிரி, ஆத்தூர் ஆகிய இடங்களில் பட்டாளங்கள் நிறுத்தப்பட்டிருந்தன.  
இதில் சங்ககிரி பட்டாளம் லெப்டினன்ட் மெக்டோனால்ட் என்பவரின் தலைமையில் கி.பி. 1792 முதல் இயங்கி வந்தது. மெக்டோனால்ட் சங்ககிரி செல்லும் வழியில் எர்ணாபுரத்தில் காடுகளில் வேட்டையாடுவதை வழக்கமாகக் கொண்டிருந்தார். அப்படி ஒரு சமயத்தில் தாரமங்கலம் கைலாசநாதர் கோவிலுக்கு மக்கள் கூட்டம் கூட்டமாகச் செல்வதைக் கண்டார். மழைக்காலத்தில் மண் சாலையில் சேறும் சகதியுமாக, மழைக்கு ஒதுங்கக்கூட இடமில்லாமல் மக்கள் நடந்து செல்வதைக் கண்ட அவர் தன் சொந்த செலவில் மக்களுக்காக 1793-இல் ஒரு சத்திரம் கட்டி, பக்தர்களுக்கு உணவு, உடை ஆகியவற்றை இலவசமாக அளித்தார்.
# மகுடஞ்சாவடி

## மக்டனால்டு சவுல்ட்ரி

தென்னிந்திய ரயில் தடங்களில் முக்கியமான கிளை சங்ககிரி வழியாக கோழிக்கோடு வரை செல்கிறது. எர்ணாபுரம் வழியாக சென்ற அப்பாதையில் இரயில் நிலையம் 01.12.1861 முதல் பயன்பாட்டிற்கு வந்தது. அந்த இரயில் நிலையத்திலிருந்து மெக்டோனால்ட் கட்டிய அந்த சத்திரம் கிழக்கில் 1கி.மீ தொலைவில் இருந்ததால் அவருடைய பெயரையும் சேர்த்து மக்டனால்டு சவுல்ட்ரி (MCDONALD CHOULTRY) என வைக்கப்பட்டது. தற்போதும் இரயில் நிலையம் மற்றும் அரசு அலுவலகங்களில் ஆங்கிலத்தில் இவ்வூர் *மக்டனால்டு சவுல்ட்ரி* என்றே அழைக்கப்படுகிறது. மக்டனால்டு சவுல்ட்ரி என்ற ஆங்கிலப்பெயர் மகுடன்சாவடி என்று மருவியது. தற்போது இது மகுடஞ்சாவடி என்று அழைக்கப்படுகிறது.
# காமேஸ்வரம்

**காமேஸ்வரம்** (*Kameswaram*) இந்தியாவின் தமிழ்நாடு மாநிலத்தில்,  நாகப்பட்டினம் மாவட்டத்தில் உள்ள, பாரம்பரிய விவசாயம் மற்றும் மீன்பிடி கிராமமாகும். அருகே வேளாங்கண்ணி உள்ளது. இந்த கிராமத்தில் கீறன் ஏரி, செயின்ட் செபஸ்தியார் மேல்நிலைப் பள்ளி, கோஹஜ் மருத்துவமனை, காமேஸ்வரர் கோயில் மற்றும் அழகிய கடற்கரை உள்ளது. இங்கு விவசாயம் மற்றும் மீன்பிடித்தல் முக்கிய வணிக தொழிலாக உள்ளது.இக்கிராமம் வங்கக்கடல் ஓரத்தில் உள்ளது.  
இவ்வூர் நாகப்பட்டினத்திற்கு தெற்கே சுமார் 20 கி.மீ. தொலைவிலும் மற்றும் வேளாங்கண்ணிற்கு தெற்கே சுமார் 10 கி.மீ. தொலைவிலும் உள்ளது.  
காமேஸ்வரம் ஊராட்சி ஆனது, 2007ஆம் ஆண்டு முன்னாள் குடியரசுத்தலைவர் டாக்டர் ஏ.பி.ஜே அப்துல்கலாம் அவர்களிடம் இருந்து,நிர்மல் புரஸ்கார்(சுகாதாரமான ஊராட்சி) விருதைப் பெற்றுள்ளது.
# தென்னம்புலம்

இந்திய நாட்டில் தமிழ்நாடு மாநிலத்தில் நாகை மாவட்டம் வேதாரண்யம் வட்டத்தில் உள்ள ஒரு கிராமம் தென்னம்புலம் ஆகும். இயற்கை எழில் சூழ்ந்த அமைதியான கிராமம். இக்கிராமம் வேதாரண்யம் ஒன்றியம் செண்பகராய நல்லூர் ஊராட்சிக்கு உட்பட்டது. விவசாயமே முக்கியமான தொழிலாகும். மழையை நம்பியே விவசாயம் நடைபெறுகிறது. அருள்மிகு மழை மாரியம்மன் ஆலயம் அமைந்துள்ளது.
# தென்னம்புலம்

### மாரியம்மன்கோவில்

திருவிழா வைகாசி மாதம் ஒன்பது நாட்கள் சிறப்பாக நடைபெறும்.வைகாசி விசாகம் நட்சத்திரத்தில் தேர்த்திருவிழா நடைபெறும். தேர்த்திருவிழா வில் பெண்கள் ஒரு பகுதியிலும் ஆண்கள் ஒரு பகுதியிலும் நின்று தேர் இழுக்கும் அரிய காட்சியை இங்கு காணலாம் இஸ்லாமியர்களும் இதில் கலந்து கொள்வார்கள் இது சமூக நல்லிணக்கத்தை பேனுவது மிகவும் சிறப்பாக இருக்கும்
# 1640

**1640** (**MDCXL**) கிரெகொரியின் நாட்காட்டியில் ஒரு ஞாயிற்றுக்கிழமையில் ஆரம்பமான நெட்டாண்டு ஆகும், அல்லது 10-நாட்கள் பின்தங்கிய பழைய யூலியன் நாட்காட்டியில் புதன்கிழமையில் ஆரம்பமான நெட்டாண்டு ஆகும்.
# 1640

## நிகழ்வுகள்

- பெப்ரவரி 9 - உதுமானியப் பேரரசனாக முதலாம் இப்ராகிம் ஆட்சியில் அமர்ந்தார்.
- மார்ச் 8-13 - இலங்கையின் காலியில் உள்ள கோட்டையை போர்த்துக்கீசரிடம் இருந்து ஒல்லாந்தர் கைப்பற்றினர்.
- ஆகத்து 9 - சப்பானுக்குச் சென்ற 41 எசுப்பானியர்கள் நாகசாக்கியில் தலை துண்டிக்கப்பட்டுக் கொல்லப்பட்டனர்.
- டிசம்பர் 1
- பின்லாந்தின் முதலாவது பல்கலைக்கழகம் ஆபோ அகாதமி நிறுவப்பட்டது.
- ஐரோப்பாவின் முதலாவது காப்பியகம் வெனிசு நகரில் திறக்கப்பட்டது.
# 1640

## பிறப்புகள்

- சான் பாப்டிஸ்ட் டெனிஸ், பிரெஞ்சு மருத்துவர் (இ. 1704)
# 1640

## இறப்புகள்

- ஏப்ரல் - யூரியெல் த காசுட்டா, போர்த்துக்கீச மெய்யியலாளர் (தற்கொலை) (பி. 1585)
- மே 30 - பீட்டர் பவுல் ரூபென்ஸ், ஓவியர் (பி. 1577)
- மதுசூதன சரஸ்வதி. இந்திய வேதாந்த மெய்யியலாளர் (பி. 1540)
# மூக்கரைப்பெருமாள் கோயில்

**மூக்கரைப்பெருமாள் கோயில்** என்பது சேலம் மாவட்டம் எடப்பாடி, ஜலகண்டாபுரம் சாலையில் பழமையும் சிறப்பும் வாய்ந்த பெருமாள் கோவில் ஆகும். இங்குள்ள பெருமாள் சுயம்பாக உள்ளார். இங்கு 18 அடி ஆஞ்சநேயர் சிலை உள்ளது. மேலும் ஹயகிரீவர், தன்வந்திரி சன்னதிகளும் உள்ளன. நாமக்கல் ஆஞ்சநேயரைப் போல் மிகவும் சக்தி வாய்ந்தவர். இங்கு மாதந்தோறும் பவுர்ணமியில் சத்தியநாரயண பூஜை மிக சிறப்பாக நடைபெறும். அதேபோல் மூல நட்சத்திரத்தன்று ஆஞ்சநேயருக்கு சிறப்பு பூஜை நடைபெறும். தமிழ் வருடப்பிறப்பன்றும் மார்கழி மூல நட்சத்திரத்தன்றும் முத்தங்கி அலங்காரம் செய்யப்படும்.
# புதுக்கோட்டை மாவட்டத்திலுள்ள கல்வி நிலையங்கள்

**புதுக்கோட்டை மாவட்டத்திலுள்ள கல்வி நிலையங்கள்** என்பது இந்தியாவின் தமிழ்நாட்டில் புதுக்கோட்டை மாவட்டத்தில் செயல்பட்டுவரும் பள்ளிகள், கல்லூரிகள், பல்கலைக்கழகங்கள் உள்ளிட்ட கல்வி நிறுவனங்களின் பட்டியலாகும்.
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### கலை அறிவியல் கல்லூரிகள்

- ஆக்ஸிலியம் மகளிர் கலியலை அறிவியல் கல்லூரி
- பாரதிதாசன் மாதிாி கலைக் கல்லூாி (அரசு கல்லூாி), அறந்தாங்கி
- நைனாமுகமது மகளிா் கலை அறிவியல் கல்வியல் கல்லூாி, ராஜேந்திரபுரம்எருக்கலக்கோட்டை
- அரசினர் கலைக் கல்லூரி, கறம்பக்குடி
- அரசினர் மகளிர் கலைக் கல்லூரி, புதுக்கோட்டை
- அன்னை கதீஜா கலை அறிவியல் மகளிர் கல்லூரி, அம்மாபட்டினம்
- அற்புதா கலை அறிவியல் கல்லூரி
- ஆக்சிலியம் மகளிர் கலை அறிவியல் கல்லூரி
- கணேசர் கலை அறிவியல் கல்லூரி, மேலசிவபுரி
- மேன்மைமிகு மன்னர் கல்லூரி (தன்னாட்சி), புதுக்கோட்டை
- ஜெ. ஜெ. கலை அறிவியல் கல்லூரி
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### பல்தொழில் நுட்பக் கல்லூரிகள்

- அரசினர் பல்தொழில் நுட்பக் கல்லூரி, அறந்தாங்கி
- எம்.எஸ் பாலிடெக்னிக் கல்லூரி, ராஜேந்திரபுரம் எருக்கலக்கோட்டை அறந்தாங்கி
- அன்னை தெரசா பல்தொழில் நுட்பக் கல்லூரி
- சீனிவாசா பல்தொழில் நுட்பக் கல்லூரி
- செந்தூரன் பல்தொழில் நுட்பக் கல்லூரி, லேனா விலக்கு
- செயின்ட் ஜோசப் பல்தொழில் நுட்பக் கல்லூரி, திருமயம்
- சுப்பிரமணியன் பல்தொழில் நுட்பக் கல்லூரி, ராயவரம்
- பிஎஸ்வி பல்தொழில் நுட்பக் கல்லூரி
- ராயல் பல்தொழில் நுட்பக் கல்லூரி, குளத்தூர்
- வெங்கடேசுவரா பல்தொழில் நுட்பக் கல்லூரி, கைக்குறிச்சி
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### பொறியியல் கல்லூரிகள்

- அன்னை தெரசா பொறியியல் மற்றும் தொழில்நுட்பக் கல்லூரி
- எம்.என்.எஸ்.கே பொறியியல் கல்லூரி
- கிங்ஸ் பொறியியல் கல்லூரி
- சண்முகநாதன் பொறியியல் கல்லூரி, அரசம்பட்டி
- சிறீ பாரதி மகளிர் பொறியியல் கல்லூரி
- சுதர்சன் பொறியியல் கல்லூரி
- செந்தூரன் பொறியியல் மற்றும் தொழில்நுட்பக் கல்லூரி
- மகாத்மா கல்வி நிறுவனங்கள்
- மூகாம்பிகை பொறியியல் கல்லூரி, கீரனூர்
- மௌன்ட் சியன் பொறியியல் மற்றும் தொழில்நுட்பக் கல்லூரி
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### மருத்துவக் கல்லூரிகள்

- அரசினர் மருத்துவக் கல்லூரி, புதுக்கோட்டை
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### செவிலியர் கல்லூரிகள்

- மவுன்ட் சியான் செவிலியர் கல்லூரி, லேனா விலக்கு
# புதுக்கோட்டை மாவட்டத்திலுள்ள கல்வி நிலையங்கள்

## கல்லூரிகள்

### ஆசிரியர் பயிற்சி நிறுவனங்கள்

- அன்னை தெரசா ஆசிரியர் பயிற்சி நிறுவனம், மேட்டுசாலை
- சிறீ பாரதி ஆசிரியர் பயிற்சி நிறுவனம்
# புதுக்கோட்டை மாவட்டத்திலுள்ள கல்வி நிலையங்கள்

## பள்ளிகள்

### அரசு பள்ளிகள்

- அரசு ஆண்கள் மேல்நிலைப்பள்ளி, அறந்தாங்கி
- அரசு ஆண்கள் மேல்நிலைப்பள்ளி, ஆலங்குடி
- அரசு ஆண்கள் மேல்நிலைப்பள்ளி, கொத்தமங்கலம்
- அரசுஉயா்நிலைப்பள்ளி,எருக்கலக்கோட்டை
- அரசு பெண்கள் மேல்நிலைப்பள்ளி, அறந்தாங்கி
- அரசு பெண்கள் மேல்நிலைப்பள்ளி, சந்தைப்பேட்டை
- அரசு பெண்கள் மேல்நிலைப்பள்ளி, பி. அழகாபுரி
- அரசு உயர்நிலைப்பள்ளி, திருமலைராயபுரம்
- அரசு உயர்நிலைப்பள்ளி, எல்லைப்பட்டி
- அரசு உயர்நிலைப்பள்ளி, காரக்கோட்டை
- அரசு உயர்நிலைப்பள்ளி, குடுமியான்மலை
- அரசு உயர்நிலைப்பள்ளி, திருக்கலம்பூர்
- அரசு தொடக்கப்பள்ளி, காரக்கோட்டை, மணமேல்குடி (வட்டம்)
- அரசு மாதிரி மேல்நிலைப்பள்ளி
- அரசு மேல்நிலைப்பள்ளி, அண்டக்குளம்
- அரசு மேல்நிலைப்பள்ளி, அன்னவாசல்
- அரசு மேல்நிலைப்பள்ளி, கந்தர்வக் கோட்டை
- அரசு மேல்நிலைப்பள்ளி, கிள்ளுக்கோட்டை
- அரசு மேல்நிலைப்பள்ளி, கோட்டைப் பட்டினம்
- அரசு மேல்நிலைப்பள்ளி, சுப்பிரமணியபுரம்
- அரசு மேல்நிலைப்பள்ளி, தெம்மாவூர்
- அரசு மேல்நிலைப்பள்ளி, மேலசிவபுரி
- அரசு மேல்நிலைப்பள்ளி, வயலோகம்
- அரசு மேல்நிலைப்பள்ளி, விராலிமலை
- அரசு மேல்நிலைப்பள்ளி, வெண்நாவல்பட்டி
# புதுக்கோட்டை மாவட்டத்திலுள்ள கல்வி நிலையங்கள்

## பள்ளிகள்

### தனியார் பள்ளிகள்

- அமலா அன்னை மெட்ரிக்குலேசன் நடுநிலைப்பள்ளி, பொன்னமராவதி
- அன்னை தெரசா மெட்ரிக்குலேசன் பள்ளி, இலுப்பூர்
- அன்னை மீனாட்சி நாச்சியார் மெட்ரிக்குலேசன் மேல்நிலைப்பள்ளி, அறந்தாங்கி
- ஆர்.சி நடுநிலைப்பள்ளி,
- ஆர்.சி மேல்நிலைப்பள்ளி, [[நச்சாந்துப்பட்டி
- எம்.சி.டி.எம் உயர்நிலைப்பள்ளி, நமணசமுத்திரம்
- குழந்தை இயேசு ஆங்கில தொடக்கப்பள்ளி, புதுக்கோட்டை
- சிதம்பரம் மெட்ரிக்குலேசன் மேல்நிலைப்பள்ளி, பொன்னமராவதி
- நிர்மலா மெமெட்ரிக்குலேசன் பள்ளி, புதுக்கோட்டை
- பாவேந்தர் மெட்ரிக்குலேசன் பள்ளி, புதுக்கோட்டை
- பிஎஸ்கே மெட்ரிக்குலேசன் பள்ளி, புதுக்கோட்டை
- புனித ஆரோக்கிய அன்னை மேல்நிலைப்பள்ளி, கீரனூர்
- மவுன்ட் சியான் மெட்ரிக்குலேசன் மேல்நிலைப்பள்ளி, மவுன்ட் சியான் நகர்
- மாணிக்கவாசகர் மேல்நிலைப்பள்ளி, பாண்டிபத்திரம்
- லயன்ஸ் மெட்ரிக்குலேசன், பொன்னமராவதி
# புதுக்கோட்டை மாவட்டத்திலுள்ள கல்வி நிலையங்கள்

## இதனையும் காண்க

- தமிழ்நாடு அரசு கலை மற்றும் அறிவியல் கல்லூரிகள் பட்டியல்
# காமராஜ் நகர் நெசவாளர் காலனி

**காமராஜ் நகர் நெசவாளர் காலனி** 'என்ற பகுதி சேலத்தின் மேற்குப் பகுதியில் சேலம்-கடலூர் மெயின் ரோட்டில் அமைந்துள்ளது. மேலும் இப்பகுதி சேலம் மாநகராட்சிக்கு உட்பட்ட 37 மற்றும் 9 வது கோட்டங்களை உள்ளடக்கிய ஒரு பகுதியாகும். பொதுவாக அம்மாபேட்டை காலனி என்று மக்களால் அழைக்கப்படுகிற ஒரு பகுதியும் கூட இதுவாகும். 1964 ஆம் ஆண்டு நெசவாளர்களுக்கென அப்போதைய முதலமைச்சர் மதிப்பிற்குறிய காமராஜர் அவர்களாலும், அப்போதைய சேலம் சட்டமன்ற உறுப்பினர் அ.மாரியப்பன் அவர்களாலும் உருவாக்கப்பட்ட பகுதியாகும். நெசவாளர்களுக்காகவே அரசினால் நெசவாளர் கூட்டுறவு சங்கம் மூலம் வீடுகள் கட்டி கொடுக்கப்பட்டு மாதத்தவனை மூலம் அவர்களிடமிருந்து வசூல் செய்யப்பட்டது. மேலும் இங்கு அமைந்திருக்கக்கூடிய உழவர் சந்தை மிகவும் அப்பகுதி மக்களுக்கு பயனுள்ளதாக அமைந்துள்ளது. இப்பகுதி முழுவதும் விசைத்தறிகள் மற்றும் கைத்தறிகள் நிறைந்து காணப்படுகிறது. மேலும் ஒரு மாநராட்சி துவக்கப்பள்ளியும், ஒரு மாநகராட்சி நடுநிலைப்பள்ளியும், அரசு உயர்நிலைப்பள்ளியும் இங்கு அமைந்துள்ளது.
# கீரன்குளம்

**கீரன்குளம்** என்னும் ஊர் இந்தியாவில் தென்தமிழ் நாட்டில் திருநெல்வேலி மாவட்டம் நான்குநேரி வட்டத்தில் உள்ள முனைஞ்சிப்பட்டி ஊராட்சிக்கு உட்பட்ட மிகச்சிறிய கிராமம் ஆகும்.
# கீரன்குளம்

## அமைவிடம்

திருநெல்வேலியிலிருந்து சுமார் 28 கி.மீ தென்கிழக்கிலும், நான்குநேரியிலிருந்து 16 கி.மீ மேற்கிலும், தூத்துக்குடியிலிருந்து 34 கி.மீ கிழக்கிலும், கன்னியாகுமரியிலிருந்து 56 கி.மீ வடக்கிலும் அமைந்துள்ளது.
# கீரன்குளம்

## அமைவிடம்

#### அருகிலுள்ள விமான நிலையங்கள்

- தூத்துக்குடி 36 கி.மீ.
- திருவனந்தபுரம் 92 கி.மீ.
- மதுரை 328 கி.மீ.
# கீரன்குளம்

## அமைவிடம்

#### அருகிலுள்ள தொடர்வண்டி நிலையங்கள்

- நான்குநேரி 16 கி.மீ.
- செய்துங்கநல்லூர் 17 கி.மீ.
- ஆழ்வார்திருநகர் 19 கி.மீ.
- நாசரேத் 22 கி.மீ.
# கீரன்குளம்

## அமைவிடம்

#### அருகிலுள்ள கடற்கரைகள்

- திருச்செந்தூர் 38 கி.மீ.
- காயல்பட்டினம் 39 கி.மீ.
- கன்னியாகுமரி 55 கி.மீ.
- கோவளம் 92 கி.மீ.
- வேளாங்கண்ணி 332 கி.மீ.
# கீரன்குளம்

## அமைவிடம்

#### அருகிலுள்ள ஊராட்சிகள்

- மூலைக்கரைப்பட்டி 6 கி.மீ.
- பேய்க்குளம் 5 கி.மீ.
- விஜயநாராயணம் 9 கி.மீ.
# கூத்தூர் (நாகப்பட்டினம்)

**கூத்தூர்** தமிழ்நாடு மாநிலத்தில் நாகப்பட்டினம் மாவட்டத்தின் கீழ்வேளுர் வட்டத்திலுள்ள கிராமம் ஆகும். இங்கு, சுமார் ஆயிரம் குடும்பங்கள் உள்ளன. ஒரு காலத்தில் கூத்தாடிகள் அதிகம் வாழ்ந்ததால் இப்பெயர் பெற்றிருக்கலாம் என கருதப்படுகிறது. இக்கிராமத்தில், அனைத்து மதமக்களும் ஒற்றுமையுடனும் சமத்துவத்துடனும் வாழ்ந்து வருகிறார்கள்.
# கூத்தூர் (நாகப்பட்டினம்)

## விவசாயம்

இங்கு வாழும் பெரும்பாலான மக்கள் விவசாயத்தினையே நம்பியுள்ளனர். பாசனத்திற்கு பெரும்பாலும் காவிரி நீரையே நம்பியுள்ளனர். காவிரியின் கிளை நதியான வெண்ணாறு பாய்ந்து வளப்படுத்துகிறது. ஒரு காலத்தில் முப்போகம் விளைந்த ஊரில் காவிரி நீர் வராத காரணத்தால் இன்று ஒரு போகம் மட்டுமே சாகுபடி செய்யப்படுகிறது. எங்கள் ஊரில் ’உழுபவனுக்கெ நிலம் சொந்தம்’ என்று போராடக்கூடிய அமைப்பு ஒன்று உள்ளது. அந்தமைப்பின் தலைவராக கிருஷ்ணம்மாள் ஜெகன்னாதன் உள்ளார். இவர் வேலை இல்லாதவர்களுக்கு வேலைவாய்ப்பும், வீடு இல்லாதவர்களுக்கு வீடுகட்டவும் ஏற்பாடு செய்து உதவி வருகிறார்.
# கூத்தூர் (நாகப்பட்டினம்)

## வசதிகள்

முஸ்லிம் மதத்தினைச் சார்ந்த வீடுகளில் வீட்டுக்கொருவர் வெளிநாட்டில் வேலைப் பார்த்துவருகின்றனர். ஆகையால் இந்த ஊர் அனைத்து வசதிகளும் உடைய ஊராக உள்ளது. இங்கு, புகைவண்டி நிலையம், அரசு பொதுவுடைமை வங்கி, கூட்டுறவு வங்கி, அஞ்சல் அலுவலகம் மற்றும் ஊராட்சி ஒன்றிய நடுநிலைப்பள்ளி போன்றவை உள்ளன. இந்த ஊர் அருகில் திருவாரூர் தியாகராஜர் திருக்கோவில் உள்ளது. இங்குதான் ஆசியாவிலேயே மிகப்பெரியத்தேர் உள்ளது.
# நாங்குடி

**நாங்குடி** என்னும் ஊர் நாகப்பட்டினம் மாவட்டம் கீழ்வேளூர் தாலூகாவில் அமைந்துள்ளது. கீழ்வேளூருக்கு வடக்கே இரண்டு கிலோமீற்றர் தொலைவில் அமைந்துள்ளது. இவ்வூரில் சுமார் நாற்பது குடும்பங்கள் வசிக்கின்றனர். இது இயற்கை எழில் வாய்ந்த சிற்றூர். இங்கு விவசாயம் முதன்மையான தொழில் ஆகும். நாகப்பட்டினம் -திருவாரூர் இடையில் கீழ்வேளூர் உள்ளது. கீழ்வேளூரிலிருந்து நாங்குடிக்கு செல்லலாம். திருவாரூரிலிருந்து நாங்குடிக்கு பேருந்து சேவை உள்ளது. காலை 6.40 முதல் 8.40 வரை இரண்டு மணி நேரத்திற்கு ஒரு முறை வடகரைக்கு செல்லும்.
# மாயன் சோளக் கடவுள்

**மாயன் சோளக் கடவுள்**, நடு அமெரிக்காவில் வாழ்ந்த மாயர்களின் கடவுள். பிற இடையமெரிக்க மக்களைப் போலவே மாயர்களும் தங்களுடைய முக்கிய உணவுப் பொருளான சோளத்தை உயிர்ப்பு விசையாக மதிக்கின்றனர். இது அவர்களது தொன்ம மரபுகளில் தெளிவாக வெளிப்படுகின்றது. 16ம் நூற்றாண்டின் போபோல் வூ என்னும் நூலின்படி இரட்டை நாயகர்கள் தமது மறு பிம்பங்களாக சோளச் செடிகளைக் கொண்டுள்ளதுடன் மனிதர்களும் சோளத்திலிருந்தே உருவாக்கப்பட்டனர். சோள விதைகள் மறைத்து வைக்கப்பட்டிருந்த இடமான சோள மலையைக் கண்டுபிடித்துத் திறந்தது தொடர்பான கதை இப்போதும் பிரபலமான கதையாகவே உள்ளது. செந்நெறிக் காலத்தில் (கிபி 200-900), சோளக் கடவுள் பண்பாட்டு நாயகனின் அம்சமாகவே காணப்பட்டது.
# மாயன் சோளக் கடவுள்

## ஆண் சோளக் கடவுளும், பெண் சோளக் கடவுளும்

தென்கிழக்கு ஆசியாவில் அரிசி, பண்டைய கிரேக்கத்திலும் உரோமிலும் கோதுமை ஆகியவற்றைப் போல் மாயர்களின் வாய்மொழி மரபில் சோளம் பொதுவாகப் பெண்ணாகவே உருவகப்படுத்தப்படுகிறது.
# சித்தர் கோயில்

**சித்தர்கோயில்** (siddhar koil), சேலம் மாவட்டம் கஞ்சமலையின் அடிவாரத்தில் அமைந்துள்ள ஒரு கோயிலாகும். சேலம் பேருந்து நிலையத்திலிருந்து சுமார் 20 கிலோமீட்டர் தொலைவில் சித்தர்கோயில் உள்ளது. இங்கு இக்கோவிலை உருவாக்கிய காலங்கிநாதர் என்ற சித்தர் சமாதிநிலை அடைந்துள்ளார். இவர் பழனியில் முருகன் சிலையை உருவாக்கிய போகரின் குரு ஆவார். இங்கு ஒரு முருகன் கோவிலும் உள்ளது. திருவண்ணாமலையைப் போலவே இங்கும் பௌர்ணமி தினத்தில் கிரிவலம் நடைபெறுகிறது. அமாவாசை நாட்கள் சிறப்பு வழிபாடு நடைபெறும்.
# முழு உறவு (கணிதம்)

கணிதத்தில் ஒரு கணத்தின் மீது வரையறுக்கப்பட்ட ஒரு ஈருறுப்பு உறவு, **முழு உறவு** (*total relation*, *total*, *complete*) எனில், அக்கணத்தின் ஏதாவது இரு உறுப்புகளை எடுத்துக்கொண்டால், முதல் உறுப்பு இரண்டாவதுடன் உறவு கொண்டிருக்கும் அல்லது இரண்டாவது உறுப்பு முதல் உறுப்புடன் உறவு கொண்டிருக்கும் அல்லது இரண்டும் உண்மையாயிருக்கும்.  
அதாவது, ஒரு கணத்தின் இரு உறுப்புகள் *a* , *b* எனில், *a* , *b* உடன் உறவு கொண்டிருக்கும் அல்லது *b* , *a* உடன் உறவு கொண்டிருக்கும் அல்லது இரண்டும் உண்மையாய் இருக்கும்.  
கணிதக் குறியீட்டில் முழு உறவு:  
:<math>\forall a, b \in X,\ a R b \lor b R a.</math>  
ஒரு முழு உறவு, எதிர்வு உறவாக இருக்கும்.
# முழு உறவு (கணிதம்)

## எடுத்துக்காட்டுகள்

- "விடச் சிறியது அல்லது சமம்"
மெய்யெண்கள் கணத்தில் வரையறுக்கப்பட்ட "விடச் சிறியது அல்லது சமம்" என்ற உறவு ஒரு முழு உறவாகும். எந்த இரு மெய்யெண்களை எடுத்துக் கொண்டாலும் அவற்றில் ஏதாவது ஒன்று மற்றதை விடச் சிறியதாகவோ அல்லது சமமாகவோ இருக்கும்.  
அதே சமயத்தில் "விடச் சிறியது" என்பது முழு உறவு இல்லை. ஏனென்றால், எடுத்துக் கொள்ளப்படும் இரு உறுப்புகள் சமமானவையாக இருப்பின் "விடச் சிறியது" உறவின் கீழ் அவை தொடர்புடையதாய் இருக்காது.  
- "உட்கணம்"
"உட்கணம்" என்ற உறவு, ஒரு முழு உறவு இல்லை.  
எடுத்துக்காட்டாக, {1,2} ,{3,4} என்ற இரு கணங்களில் எந்த ஒன்றும் மற்றதன் உட்கணம் இல்லை.
# டென் (பாரோ)

**ஓர்-டென்**, **டேவென்**, **உடிமு** என்னும் பெயர்களாலும் அழைக்கப்படும் **டென்**, எகிப்தின் துவக்க கால அரச மரபின் முதலாவது வம்சக் காலத்தில் எகிப்தை ஆட்சி செய்த ஐந்தாவது பார்வோன் ஆவான். இவர் இரு முடி அணிந்தவர். மேலும் எகிப்தை 42 ஆண்டுகள் ஆண்டவர் என பலெர்மோ கல் வெட்டுப் பலகையில் குறித்துள்ளது.  
இந்தக் கலத்துக்குரிய மன்னர்களில் தொல்லியல் அடிப்படையில் சான்றுகள் அதிகம் உள்ள மன்னன் இவனாவான். தனது ஆட்சிக்காலத்தில் டென், நாட்டைச் வளம் பெறச் செய்ததுடன், பல கண்டுபிடிப்புக்களும் இவனது ஆட்சிக்காலத்துக்கு உரியவையாகக் காணப்படுகின்றன. கீழ் எகிப்து, மேல் எகிப்து இரண்டினதும் மன்னன் என்ற பெயர் பெற்ற முதல் மன்னனும், வெள்ளை, சிவப்பு ஆகிய இரண்டு முடிகளை அணிந்தவனாகக் காட்டப்படுபவனும் இவனே. அபிதோஸ் என்னும் இடத்துக்கு அண்மையில் உள்ள உம் எல்-காப்வில் உள்ள இவனது கல்லறையின் தளம் சிவப்பு, கறுப்புக் கருங்கற்களினால் ஆனது. இவ்வாறான கடினத்தன்மை கொண்ட கற்கள் கட்டிடப் பொருளாகப் பயன்பட்டது எகிப்தில் அதுவே முதல் முறை. இவனது ஆட்சிக் காலத்தில் இவனால் ஏற்படுத்தப்பட்ட அரண்மனைச் சடங்குகள் பின்வந்த ஆட்சியாளர்களாலும் பயன்படுத்தப்பட்டன. அத்துடன், இவனுக்கு அடுத்து வந்த ஆட்சியாளர்கள் இம்மன்னனுக்கு மிகுந்த மதிப்பு அளித்தனர்.
# டென் (பாரோ)

## ஆட்சிக்காலத்தின் அளவு

கிரேக்க வரலாற்றாளர் மனேத்தோ இந்த மன்னனை "ஔசாபைடொசு" என அழைப்பதுடன் அவரது ஆட்சிக்காலம் 20 ஆண்டுகள் என்கிறார். தூரினின் அரசமுறை நூல் அழிந்துவிட்டதால் டென்னின் ஆட்சிக்காலம் குறித்த சரியான தவல்களைப் பெறமுடியவில்லை. எகிப்தியலாளர்களும், வரலாற்றாளர்களும் பலெர்மோ கல்லின் எழுத்து ஆவணங்களை அடிப்படையாகக் கொண்டு இவனது ஆட்சிக்காலம் 42 என்று நம்புகின்றனர்.
# டென் (பாரோ)

## இதனையும் காண்க

- எகிப்தின் முதல் வம்சம்
- பலெர்மோ கல்
- * பண்டைய எகிப்திய அரசமரபுகள்
# ரீட்டா (புனிதர்)

**கேசியாவின் புனித ரீட்டா** (*Saint Rita of Cascia*, பிறப்பு: *மார்கரீட்டா லோட்டி*, 1381 - மே 22, 1457) என்பவர் கிறித்தவ புனிதை ஆவார். இவர் 1900 ஆம் ஆண்டு மே மாதம் 24 ஆம் நாள் புனிதையாக உரோமை நகரில் திருத்தந்தை 13 ஆம் லியோவால் அறிவிக்கப்பட்டார். இவர் திருமணமானவர். இவரது திருமண வாழ்க்கை 18 ஆண்டுகளில், அவர்களது கணவனை தவறான வாழ்க்கையிலிருந்து மீட்க முயற்சி செய்ததில் முடிவடைந்தது.
# ரீட்டா (புனிதர்)

## வாழ்க்கைக் குறிப்பு

ரீட்டா இத்தாலி நாட்டிலுள்ள கேசியா நகருக்கு அருகிலுள்ள ரோக்கபொரினா கிராமத்தில் கி.பி. 1381 இல் பிறந்தார். அவரது பெற்றோர் ஆண்டனியோ, அமடா லோட்டி ஆவர். தன் பெற்றோரின் விருப்பப்படி பவோலோ மன்சினி என்பவரை மணந்தார். தன் கணவன் மற்றும் தன் மகன்களின் மறைவுக்குப் பின் அகஸ்தீன் சபையில் இணைந்தார். இவர் 1457 ஆம் ஆண்டு மே மாதம் 22 ஆம் நாள் இறந்தார்.
# நினிதி (மென்பொருள்)

கட்டற்ற மென்பொருளான **நினிதி** இலங்கை மென்பொருள் அறக்கட்டளை மூலம் உருவாக்கப்பட்ட நானோ தொழில்நுட்பத்திற்கான ஒரு ஒப்புருவாக்க (Modeling) மென்பொருளாகும். இம்மென்பொருள் மூலம் கார்பன் புறவேற்றுமை வடிவங்களான நானோகுழாய், கிராபீன் மற்றும் ஃபுலரின் ஆகியவற்றை அகக்கண்வழி காணலாம். மேலும் இம்மென்பொருள் மேற்கண்ட பொருண்மங்களின் மின்னியல் அமைப்புகளையும் ஆராயலாம். உதாரணத்திற்கு ஒரு நானோகுழாய் அதன் விட்டம் மற்றும் தீளத்தைப் பொறுத்து எவ்வாறு அதன் மின்னியல் அமைப்பு மாறுபடும் என்பதை இதன் மூலம் தெளிவுப்படுத்தலாம். ஜாவா நிரலாக்க மொழி மூலம் உருவாக்கப்பட்ட இம்மென்பொருள் மைக்ரோசாப்ட் விண்டோசு மற்றும் லினக்சு இயங்குதளங்களில் இயங்கக்கூடியது.
# கரிம உலோக வேதியியல்

, ஒரு கரிம உலோகச் சேர்மமாகும். நான்கு இலித்தியம் அணுக்கள் ( கருஞ்சிவப்பில்) நான்கு பியூட்டைல் தொகுதிகளுடன் இணைக்கப்பட்டு நான்முக வடிவில் உருவாகியுள்ளன. ( கார்பன் கருப்பு நிறம், ஐதரசன் வெண்மை நிறம்)]]  
**கரிம உலோக வேதியியல்** *(Organometallic chemistry)* என்பது கரிமச் சேர்மங்களுடன் உலோகங்கள் சேர்ந்து உருவாக்கும் சேர்மங்களைக் குறித்து ஆய்வு செய்கின்ற அறிவியல் துறையாகும். கரிமச் சேர்மத்தில் உள்ள கார்பன் அணுவுக்கும் ஒரு உலோகத்திற்கும் இடையில் குறைந்தது ஒரு வேதியியல் பிணைப்பையாவது இப்பிரிவில் அடங்கியுள்ள சேர்மங்கள் பெற்றிருக்கும்
கனிம வேதியியல் மற்றும் கரிம வேதியியல் ஆகிய இரு பிரிவுகளின் அம்சங்களையும் உள்ளடக்கியது கரிம உலோக வேதியியல் பிரிவாகும். இந்த அறிவியல் பிரிவைச் சேர்ந்த சேர்ந்த சேர்மங்கள் பரவலாக ஒரு படித்தான வினையூக்கிகளாகப் பயன்படுகின்றன
# கரிம உலோக வேதியியல்

## கரிம உலோகச் சேர்மங்கள்

”கரிம” என்ற முன்னொட்டைச் சேர்ப்பதால் கரிம உலோகச் சேர்மங்கள் வேறுபடுத்தி அறியப்படுகின்றன. உதாரணம், கரிம பலேடியம் சேர்மங்கள். இத்தகைய உதாரணங்களில் இலித்தியம் மற்றும் தாமிரம் உலோகங்களை உள்ளடக்கிய அனைத்து வகை கில்மான் கரணிகள் அல்லது கில்மான் செயலிகளும் அடங்கும். நாற்கார்பனைல்நிக்கல் மற்றும் பெர்ரோசீன் ஆகியன தாண்டல் உலோகங்களைக் கொண்டிருக்கும் கரிம உலோகச் சேர்மங்களாகும். இவை தவிர கரிம மக்னீசியம் சேர்மங்களான அயோடோ(மெத்தில்)மக்னீசியம் (MeMgI) ஈரெத்தில்மக்னீசியம் (Et2Mg) மற்றும் அனைத்து கிரின்யார்டு கரணிகள்; n- பியூட்டைல் இலித்தியம் போன்ற கரிம இலித்தியம் சேர்மங்கள், ஈரெத்தில் துத்தநாகம் (Et2Zn) மற்றும் குளோரோ(ஈத்தாக்சிகார்பனைல்மெத்தில்)துத்தநாகம் போன்ற கரிமத் துத்தநாகச் சேர்மங்கள் மற்றும் இலித்தியம் இருமெத்தில்கியுப்ரேட்டு போன்ற கரிமத் தாமிரச் சேர்மங்கள் ஆகிய அனைத்து வகைச் சேர்மங்களும் கரிம உலோகச் சேர்மங்களேயாகும்.  
உலோகங்களுக்கும் கார்பனுக்கும் நேரடிப் பிணைப்பு ஏதுமில்லாமல் ஆனால், கரிம ஈனிகள் மூலம் பிணைக்கப்பட்டிருக்கும் சேர்மங்கள் பொதுவாக உலோகக்கரிமங்கள் என்ற பெயரால் அடையாளப் படுத்தப்படுகின்றன. உலோக பீட்டா- இருகீட்டோனேட்டுகள், ஆல்காக்சைடுகள் மற்றும் ஈரால்க்கைலமைடுகள் முதலியன இவ்வகையில் சேர்க்கப்படுகின்றன.  
மரபார்ந்த உலோகங்களுடன் லாந்தனைடுகள், ஆக்டினைடுகள் மற்றும் அரையுலோகத் தனிமங்களான போரான், சிலிக்கன். ஆர்சனிக் மற்றும் செலினியம் போன்ற உலோகங்களும் கரிம உலோகச் சேர்மங்களாக உருவாகும் தன்மையைக் கொண்டுள்ளன. உதாரணம், மூவெத்தில் போரேன் (Et3B) என்ற கரிமப் போரான் சேர்மம்.
# கரிம உலோக வேதியியல்

## கரிம ஈனிகளுடன் அணைவுச் சேர்மங்கள்

பல்வேறு கூட்டுச் சேர்மங்களிலும் உலோகம் மற்றும் கரிம ஈனிகளுக்கு இடையே ஈதல்பிணைப்பு காணப்படுகிறது. கரிம ஈனிகள் பெரும்பாலும் பல்லணு வகைத் தனிமங்களான ஆக்சிசன் அல்லது நைட்ரசன் அணுக்கள் மூலமாக உலோகங்களுடன் பிணைந்துள்ளன. இவ்வகைப் பிணைப்புடன் காணப்படும் சேர்மங்கள் அணைவுச் சேர்மங்கள் எனப்படுகின்றன. ஆனாலும் , ஒருவேளை ஈனிகள் உலோகங்களுடன் நேரடியாக உலோகம்-கார்பன் பிணைக்கப்ட்டிருக்கும் வாய்ப்பைப் பெற்றிருந்தால் அவை கரிம உலோகச் சேர்மங்கள் என்ற வகையிலேயே சேர்க்கப்படுகின்றன. உதாரணம் [(C6H6)Ru(H2O)3]2+. அசிட்டைலசிட்டோனேட்டுகள் மற்றும் ஆல்க்காக்சைடுகள் போன்ற கொழுப்பு விரும்பிகள் உலோகக் கரிமங்கள் என்றே அழைக்கப்படுகின்றன.
# கரிம உலோக வேதியியல்

## கட்டமைப்பும் பண்புகளும்

கரிம உலோகச் சேர்மங்களில் உலோக-கார்பன் பிணைப்புகள் பொதுவாக உயர் சகப்பிணைப்பு கொண்டவையாக உள்ளன. இலித்தியம் மற்றும் சோடியம் உள்ளிட்ட உயர் மின்நேர் சேர்மங்களுக்காக கார்பன் ஈந்தணைவி கார்பனயன் பண்பை வெளிப்படுத்துகிறது. ஆனால் தனியான கார்பன் அடிப்படையிலான எதிர்மின் அயனிகள் அரிதானவையாகும். சயனைடாக இருப்பது உதாரணம் ஆகும்.
# கரிம உலோக வேதியியல்

## கோட்பாடுகளும் நுணுக்கங்களும்

வேதியியலின் மற்ற பிரிவுகளைப் போல எலக்ட்ரான்களின் எண்ணிக்கை கரிம உலோக வேதியியலில் மிகுந்த பயன் அளிப்பதாக உள்ளது. உலோகக் கார்பனைல்கள் மற்றும் தொடர்புடைய சேர்மங்களின் நிலைப்புத்தன்மையை முன் கணிப்பதற்கு 18 எலக்ட்ரான் விதி பெரும் உதவிபுரிகிறது. பல கரிம உலோக சேர்மங்கள் 18 எலக்ட்ரான் விதியை பின்பற்றுவதில்லை. ஐசோலோபல் கொள்கையின் முன்னோக்கு அடிப்படையில் கரிம உலோகச் சேர்மங்களின் வேதிப் பிணைப்பும், வேதிவினைகளும் விவாதிக்கப்படுகின்றன.
எக்சு கதிர் விளிம்பு சோதனைகள், அணுக்கரு காந்த ஒத்திசைவு ஆய்வுகள், அகச்சிவப்பு நிறமாலையியல் போன்றவை கரிம உலோகச் சேர்மங்களின் கட்டமைப்பை நிர்ணயிக்கும் பொதுவான நுட்பங்களாகும். கரிம உலோகச் சேர்மங்களின் இயக்கவியல் பண்புகள் அணுக்கரு வேறுபடும் காந்த ஒத்திசைவு மற்றும் வேதி வினைவேகவியல் கோட்பாடுகளால் விளக்கப்படுகின்றன.
கரிம உலோகச் சேர்மங்கள் பல முக்கியமான வினைகளில் ஈடுபடுகின்றன.
ஆக்சிசனேற்ற கூட்டுவினை மற்றும் ஒடுக்க நீக்கவினை
ஈந்தணைவி மாற்ற வினை
உலோகக்கார்பனேற்ற வினை
உலோகநீரேற்ற வினை
எலக்ட்ரான் மாற்ற வினை
பீட்டா ஐதரைடு நீக்கவினை
கரிம உலோக பதிலீட்டு வினை
கரிம ஐதரசன் பிணைப்பு செயலாக்க வினை
கார்பன் மைய நீக்க வினை
ஈந்தணைவி உட்புகுத்தல் வினை
ஈந்தணைவி கவர் வினை
# கரிம உலோக வேதியியல்

## வரலாறு

லூயிசு கிளாடு கேடட்டின் கேகோடைல் சேர்மத்துடன் தொடர்புடைய மெத்தில் ஆர்சனிக் சேர்மங்கள், வில்லியம் கிறித்தோபர் செய்சின் பிளாட்டினம்-எத்திலீன் அணைவுச் சேர்மம், எட்வார்டு பிராங்லேண்டு கண்டறிந்த டையெத்தில் மற்றும் டைமெத்தில்துத்தநாகம், லுட்விக் மாண்டு கண்டறிந்த Ni(CO)4 சேர்மம் மற்றும் விக்டர் கிரிக்கனார்டின் கரிமமக்னீசியம் சேர்மங்கள் உள்ளிட்டவை கரிம உலோக வேதியியலின் தொடக்கக் கால வளர்ச்சிக்கு வித்திட்டன. கலப்பு இணைதிறன் கொண்ட இரும்பு-சயனைடு அணைவுச்சேர்மமான புருசியன் நீலம்1706 ஆம் ஆண்டில் சாயம் உருவாக்குநர் யோவான் யாக்கோப்பு டையசுபேச்சால் தயாரிக்கப்பட்டது. உலோகம்-கார்பன் பிணைப்பு கொண்ட இச்செயற்கைப் பொருள் முதலாவது அணைவு பலபடியாகக் கருதப்படுகிரது. ஆனாலும் எப்போதும் இது ஒரு கரிம உலோகச் சேர்மமாகக் கருதப்படுவதில்லை.
நிலக்கரி மற்றும் பெட்ரோலியம் ஆகியவற்றிலிருந்து தயாரிக்கப்படும் ஏராளமான மற்றும் பல்வேறுபட்ட பொருட்கள் சீக்ளர்-நட்டா வினையூக்கி, பிசர்-டிரோப்சு செயல்முறை, ஐதரோபார்மைலேற்றம் போன்ற செயல்முறைகள் தோன்ற காரணமாயின. CO, H2, மற்றும் ஆல்க்கீன்கள் முதலியவற்றை மூலப்பொருள்களாகவும் ஈந்தனைவிகளாகவும் இச்செயல்முறைகளில் பயன்படத் தொடங்கின.
எர்னசுட்டு பிசர் மற்றும் சியோப்ரி வில்கின்சன் ஆகியோருக்கு மெட்டலோசின் ஆய்வுக்காக நோபல் பரிசு வழங்கப்பட்டது. இது கரிம உலோக வேதியியல் பிரிவுக்கு கிடைத்த மிகப் பெரிய அங்கீகாரமாகும். 2005 ஆம் ஆண்டில் யுவெசு சாவின், இராபர்ட்டு எச் கிரப்சு, ரிச்சர்டு ஆர் சிக்ராக் மூவரும் மற்றொரு கரிம உலோக ஆய்வுக்காக நோபல் பரிசை பகிர்ந்து கொண்டனர்.